Kynjamerkingar á klósettunum í Verzló heyra sögunni til Kolbeinn Tumi Daðason skrifar 24. ágúst 2016 09:00 Nýju merkingarnar í Verzló þar sem áður voru merkingar fyrir stráka annars vegar og stelpur hins vegar . Femínistafélag Verzlunarskóla Íslands var ekki aðgerðarlaust í aðdraganda nýhafins skólaárs . Allar kynjamerkingar á salernum í skólanum hafa verið fjarlægðar og eru þau nú öll merkt á sama háttinn , WC . Helena Björk Bjarkadóttir , annar formanna félagsins , segir ástæðuna þá að auðvelda þeim nemendum lífið sem séu ekki vissir hvaða kyn þeir eru . Helena Björk bendir á að þetta hafi verið eitt af markmiðum hennar og Eddu Marínar Ólafsdóttur þegar þær gáfu kost á sér til formennsku í félaginu . Stúlkurnar funduðu með skólastjórninni í sumar sem tók mjög vel í fyrirhugaða breytingu , að sögn Helenu . Viðbrögðin hafi einnig verið góð meðal nemenda . „ Það er almennt búið að taka mjög vel í þetta og mikil virðing borin fyrir þessu . Þetta er greinilega eitthvað sem fólk vildi sjá . “ Breytingarnar eiga bæði við á salernum ætluðum nemendum og starfsfólki .